title: 2011/136/ЕС: Препоръка на Комисията от 1 март 2011 година относно насоки за прилагането на правилата за защитата на данни в Системата за сътрудничество в областта на защитата на потребителите (ССОЗП)

text:
               2.3.2011

               BG

               Официален вестник на Европейския съюз

               L 57/44

         ПРЕПОРЪКА НА КОМИСИЯТА
   от 1 март 2011 година
   относно насоки за прилагането на правилата за защитата на данни в Системата за сътрудничество в областта на защитата на потребителите (ССОЗП)
   (2011/136/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:

               (1)

               Регламент (ЕО) № 2006/2004 на Европейския парламент и на Съвета от 27 октомври 2004 г. за сътрудничество между националните органи, отговорни за прилагане на законодателството за защита на потребителите (регламент за сътрудничество в областта на защита на потребителите) (1) (наричан по-долу „регламентът за СОЗП“) има за цел засилване на сътрудничеството в областта на прилагане на законодателството за защита на потребителите в рамките на единния пазар, създаване в рамките на ЕС на мрежа от национални публични органи, отговарящи за прилагане на законодателството, (наричана по-долу „мрежа за СОЗП“) и определя рамката и общите условия, при които органите на държавите-членки, отговарящи за прилагане на законодателството, си сътрудничат за защита на колективните икономически интереси на потребителите.

               (2)

               Сътрудничеството между националните органи, отговарящи за прилагане на законодателството, е от основно значение, за да може единният пазар да функционира ефективно, като в рамките на мрежата за СОЗП всеки орган има възможност да иска помощ от другите органи при разследването на евентуални нарушения на законодателството на ЕС за защита на потребителите.

               (3)

               Целта на Системата за сътрудничество в областта на защитата на потребителите (наричана по-долу „ССОЗП“) е да даде възможност на публичните органи, отговарящи за прилагане на законодателството, да обменят информация относно евентуални нарушения на законодателството за защита на потребителите в безопасна и сигурна среда.

               (4)

               Обменът на информация по електронен път между държавите-членки трябва да бъде съобразен с правилата за защита на личните данни, установени в Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (2) (наричана по-долу „директивата за защита на данните“) и в Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3) (наричан по-долу „регламентът за защита на данните“).

               (5)

               В член 8 от Хартата на основните права на Европейския съюз се признава правото на защита на данните. ССОЗП следва да гарантира, че различните задължения и отговорности, които се споделят от Комисията и държавите-членки по отношение на правилата за защита на данните, са ясни и че съответните физически лица разполагат с информация и леснодостъпни механизми за отстояване на правата си.

               (6)

               Целесъобразно е да се установят насоки за прилагане в ССОЗП на правилата за защита на данните (наричани по-долу „насоките“), за да се гарантира, че когато се обработват данни в рамките на ССОЗП се спазват правилата за защита на данните.

               (7)

               Длъжностните лица от органите, отговарящи за прилагане на законодателството, следва да се насърчават да установят контакт със своите национални надзорни органи по защита на данните за получаване на насоки и на помощ относно най-добрия начин за прилагане на насоките в съответствие с националното законодателство и ако е необходимо, за да гарантират, че процедурите по уведомяване и предварителна проверка, свързани с дейностите по обработване в рамките на ССОЗП, се извършват на национално равнище.

               (8)

               Настоятелно се препоръчва участието в обучения, организирани от Комисията за подпомагане на прилагането на насоките.

               (9)

               Предоставянето на обратна информация на Комисията за изпълнението на насоките следва да се извърши не по-късно от две години след приемането на настоящата препоръка. След това Комисията следва да направи допълнителна оценка на нивото на защита на данните в ССОЗП и следва да прецени дали има необходимост от допълнителни инструменти, включително от регулаторни мерки.

               (10)

               Следва да бъдат предприети необходимите стъпки, за да се улесни прилагането на насоките от участниците и ползвателите на ССОЗП. Националните органи за защита на данните и Европейският надзорен орган по защита на данните (ЕНОЗД) наблюдават внимателно разработването и прилагането на гаранции за защита на данните по отношение на ССОЗП.

               (11)

               С насоките се допълва Решение 2007/76/ЕО на Комисията (4) и се взема предвид становището на Работната група за защита на лицата при обработването на лични данни, създадена по силата на член 29 (5) от директивата за защита на данните, и становището на Европейския надзорен орган по защита на данните, създаден по силата на член 41 (6) от регламента за защита на данните (наричан по-долу „ЕНОЗД“),

         ПРИЕ НАСТОЯЩАТА ПРЕПОРЪКА:
   Държавите-членки следва да спазват насоките, определени в приложението.

      Съставено в Брюксел на 1 март 2011 година.

            За Комисията

         John DALLI

            Член на Комисията

      (1)  ОВ L 364, 9.12.2004 г., стр. 1.

      (2)  ОВ L 281, 23.11.1995 г., стр. 31.

      (3)  ОВ L 8, 12.1.2001 г., стр. 1.

      (4)  ОВ L 32, 6.2.2007 г., стр. 192.

      (5)  Становище 6/2007 по въпросите на защитата на данните във връзка със Системата за сътрудничество в областта на защитата на потребителите (ССОЗП) 01910/2007/EN — WP 130 — прието на 21 септември 2007 г.

      (6)  Становище на ЕНОЗД, реф. № 2010-0692.

      ПРИЛОЖЕНИЕ

         Насоки за прилагането на правилата за защитата на данни в Системата за сътрудничество в областта на защитата на потребителите (ССОЗП)

      1.   ВЪВЕДЕНИЕ
      Сътрудничеството между националните органи за защита на потребителите е от основно значение за правилното функциониране на вътрешния пазар, тъй като липсата на ефективно прилагане на законодателството при случаи с трансграничен характер подкопава доверието на потребителите при приемането на трансгранични оферти, и оттук тяхното доверие във вътрешния пазар, и също така води до нарушаване на конкуренцията.
      ССОЗП представлява компютърно приложение, създадено по силата на регламента за СОЗП, предоставящо структуриран механизъм за обмен на информация между националните органи за защита на потребителите, които са част от мрежата за СОЗП. То позволява на публични органи да се обръщат към други публични органи от мрежата за СОЗП за помощ при разследването и справянето с евентуални нарушения на законодателството на ЕС за защита на потребителите и при предприемането на действия по прилагане на законодателството за спиране на незаконни търговски практики на продавачи и доставчици, насочени към потребители, живеещи в други държави от ЕС. Исканията за получаване на информация и цялата комуникация между компетентните публични органи, свързани с прилагането на регламента за СОЗП, се извършват посредством ССОЗП.
      Целта на регламента за СОЗП е да се подобри прилагането на законодателството за защита на потребителите в рамките на вътрешния пазар чрез създаване в рамките на ЕС на мрежа на националните органи, отговарящи за прилагане на законодателството, и определяне на условията, при които държавите-членки да си сътрудничат. Регламентът за СОЗП постановява, че подобен обмен на информация и искания за взаимна помощ между националните органи, отговарящи за прилагане на законодателството, трябва да се извършва чрез специално определена база данни. Поради това ССОЗП бе проектирана така, че да улеснява това административно сътрудничество и обмен на информация с цел прилагане на законодателството на ЕС за защита на потребителите.
      Обхватът на сътрудничеството е ограничен до вътрешнообщностните нарушения на правните актове, изброени в приложението към регламента за СОЗП, който защитава колективните икономически интереси на потребителите.
      2.   ОБХВАТ И ЦЕЛ НА НАСТОЯЩИТЕ НАСОКИ
      Настоящите насоки имат за цел да отговорят на главната загриженост относно осигуряването на баланс между ефикасното и ефективно осъществяване на сътрудничество между компетентните органи на държавите-членки при зачитане на основните права на неприкосновеност на личния живот и на защита на личните данни.
      В директивата за защита на данните (1) личните данни се определят като всяка информация, свързана с физическо лице с установена или подлежаща на установяване самоличност; лице с подлежаща на установяване самоличност е лице, чиято самоличност може пряко или косвено да се установи, по-специално по идентификационен номер или по един или повече специфични признаци, отнасящи се до неговата физическа, физиологична, умствена, икономическа, културна или социална самоличност.
      Тъй като е възможно длъжностните лица от националните органи, отговарящи за прилагане на законодателството, (работещи по отделните случаи), които са ползватели на ССОЗП, да не са експерти в областта на защитата на данните и да не са запознати в достатъчна степен с изискванията за защита на данните, налагани от собственото им национално законодателство за защита на данните, е препоръчително на ползвателите на ССОЗП да се предоставят насоки, в които се обяснява функционирането на ССОЗП от практическа гледна точка на защитата на данните, както и подробно описание на предпазните механизми, вградени в системата, и възможните рискове, свързани с нейното използване.
      Целта на насоките е да обхванат повечето от значимите въпроси относно защитата на данните, имащи отношение към ССОЗП, и да послужат като лесно за ползване обяснение, на което могат да се позовават всички ползватели на ССОЗП. Те обаче нямат за цел да предоставят изчерпателен анализ на последиците за ССОЗП, имащи отношение към защитата на данните.
      Настоятелно се препоръчва да се проведат консултации с органите за защита на данните в държавите-членки, за да се гарантира, че препоръките се допълват със специфичните задължения, установени в националните законодателства за защита на данните. Ползвателите на ССОЗП могат също така да получат допълнителна помощ и насоки от тези национални органи за защита на данните, за да се гарантира, че са изпълнени изискванията относно защитата на данните. Списък на тези органи с данните за контакт и съответните уебсайтове може да бъде намерен на следния адрес:
      http://ec.europa.eu/justice_home/fsj/privacy/nationalcomm/#eu.
      Трябва да е ясно, че обработването на лични данни следва да се извършва в съответствие със специфичните принципи и условия, определени в директивата за защита на данните. Служителите, работещи по отделните случаи, имат право в контекста на регламента да извършват обмен на данни, включително на лични данни, посредством ССОЗП, ако целта на обработването е да се преустанови нарушение на законодателството на ЕС, свързано с потребителите, посочено в приложението към регламента за СОЗП. Преди обработването на такива данни обаче е необходимо да се извърши внимателна оценка, за да се гарантира, че са спазени принципите за защита на данните и че обработването е абсолютно необходимо за постигането на целите на регламента за СОЗП.
      Предвид това служителите, работещи по отделните случаи, които имат достъп до ССОЗП, ще е необходимо да извършват преценка във всеки отделен случай, преди да може да бъде извършено каквото и да е обработване на лични данни (2). Целта на настоящите насоки е да се подпомагат служителите, работещи по отделните случаи, при извършването на тази преценка, като им се предоставят някои ръководни принципи за защита на данните, които трябва да бъдат вземани предвид.
      Целта е също да се изяснят някои от сложните аспекти на архитектурата на ССОЗП по отношение на операциите по съвместно обработване на данни и съвместен контрол чрез определяне на ролята на Комисията и ролята на компетентните органи на държавите-членки като „съвместни администратори“ при обмена на данни в ССОЗП.
      3.   ССОЗП — КОМПЮТЪРНО ПРИЛОЖЕНИЕ ЗА ЗАСИЛВАНЕ НА СЪТРУДНИЧЕСТВОТО
      ССОЗП е компютърно приложение, проектирано и поддържано от Комисията в сътрудничество с държавите-членки. Целта на ССОЗП е да подпомага държавите-членки при практическото прилагане на законодателството на ЕС за защита на потребителите. Тя се използва в мрежата за СОЗП, която е съставена от публичните органи, определени от държавите-членки и държавите от ЕИП за осъществяване на сътрудничество и обмен на информация относно прилагането на законодателството за защита на потребителите съгласно предвиденото в регламента за СОЗП.
      Член 10 от регламента за СОЗП постановява следното:

         „Комисията поддържа електронна база данни, където съхранява и обработва информацията, която получава съгласно членове 7, 8 и 9. Базата данни се използва за справка само от компетентните органи …“

      В член 12, параграф 3 от регламента за СОЗП се предвижда следното:

         „Исканията за помощ и съобщаването на цялата информация се отправят писмено чрез използване на стандартен формуляр и се изпращат по електронен път посредством базата данни, създадена по силата на член 10.“

      ССОЗП улеснява сътрудничеството и обмена на информация, които се ограничават до вътрешнообщностните нарушения на изброените в приложението към регламента за СОЗП директиви и регламенти, с който се уреждат редица въпроси, включително нелоялните търговски практики, дистанционните продажби, потребителските кредити, пакетните туристически пътувания, неравноправните клаузи в договорите, разпределеното във времето ползване на собственост, електронната търговия и др. ССОЗП не може да бъде използвана за обмен на информация в законодателни области, които не са изрично изброени в приложението.
      Примери:

                  I.

                  Търговец, който е установен в Белгия, използва неравноправни клаузи в отношенията си с потребители, които пребивават във Франция, в нарушение на директивата за неравноправните клаузи в договорите. Органът за защита на потребителите във Франция може да използва ССОЗП, за да отправи искане до органа за защита на потребителите в Белгия за незабавно предприемане срещу търговеца на всички необходими мерки по прилагане на законодателството, които съществуват в Белгия, с цел преустановяване на вътрешнообщностното нарушение.

                  II.

                  Органът за защита на потребителите в Дания получава оплаквания, че даден уебсайт използва измамни и заблуждаващи търговски практики в ущърб на потребителите. Уебсайтът се хоства в Швеция. Датският орган за защита на потребителите се нуждае от информация във връзка с уебсайта. Ето защо той може да използва ССОЗП, за да отправи искане за информация до шведския орган за защита на потребителите, който е задължен да предостави информацията.

            Информацията се въвежда от държавите-членки, съхранява се в ССОЗП, до нея имат достъп държавите-членки, до които тя е била адресирана, и се заличава от Комисията (3). ССОЗП се използва като хранилище за информация и като средство за обмен на информация чрез ефикасна и сигурна комуникационна система.
      От гледна точка на защитата на данните създаването на такава база данни винаги създава определени рискове за основното право на защита на личните данни: от споделяне на по-голямо количество данни от строго необходимото за целите на ефективното сътрудничество, от съхраняване на данни, които е следвало да бъдат изтрити, от разполагане с данни, които вече не са точни или са неверни, и от липсата на гаранции, че се спазват правата на съответните физически лица и задълженията на администраторите на данни. Поради това е необходимо тези рискове да бъдат преодолени, като се гарантира, че ползвателите на ССОЗП са добре информирани и обучени по отношение на правилата за защитата на данните и че са в състояние да осигурят съответствие с приложимото законодателство за защита на данните.
      4.   ПРАВНА И НАДЗОРНА РАМКА ПО ОТНОШЕНИЕ НА ЗАЩИТАТА НА ДАННИ
      Европейският съюз разполага от 1995 г. с установена правна уредба по отношение на защитата на данните: това са директивата за защита на данните (4), която урежда обработването на лични данни от държавите-членки, и регламентът за защита на данните (5), който урежда обработването на лични данни от институциите и органите на Европейския съюз. Прилагането на законодателството в областта на защитата на данните понастоящем зависи от това кои са участниците в ССОЗП или нейните ползватели.
      Действията по обработване на данни, предприети от Комисията, се уреждат от регламента за защита на данните, а действията по обработване на данни, предприети от служителите, работещи по отделните случаи в компетентните национални органи, отговарящи за прилагане на законодателството, се уреждат от националните закони, с които се транспонира директивата за защита на данните.
      Тъй като представляват двамата основни участници със специфични роли в ССОЗП, Комисията и определените компетентни органи, в ролята им на съвместни администратори, имат задължението да извършват уведомление и да подлагат извършваните от тях съответни операции по обработване на предварителна проверка от съответните надзорни органи и да осигуряват съответствие с правилата за защита на данните. Въпреки това националните закони, транспониращи директивата за защита на данните, могат да предвиждат изключения както от изискванията за уведомление, така и за извършване на предварителна проверка.
      Хармонизирането на законодателствата за защита на данните имаше за цел да гарантира висока степен на защита на данните и опазване на основните права на отделните лица, като същевременно способства за свободното предаване на лични данни между държавите-членки. Като се има предвид, че националните мерки за прилагане могат да доведат до появата на различаващи се правила, за да се осигури съответствие с правилата за защита на данните, на ползвателите на ССОЗП настоятелно се препоръчва да обсъдят настоящите насоки със своите национални органи за защита на данните, тъй като правилата могат да се различават, например по отношение на информацията, която се предоставя на физически лица, или по отношение на задължението за уведомяване на органите за защита на данните за някои операции по обработване на данни.
      Една от важните отличителни черти на правната уредба на ЕС в областта на защитата на данните е че тя подлежи на надзор от независими органи за защита на данните. Гражданите имат право да подават жалби до тези органи и да разрешават извънсъдебно и бързо своите проблеми, свързани със защитата на данните. Обработването на лични данни на национално равнище се контролира от националните органи за защита на данните, а обработването на лични данни от европейските институции се контролира от Европейския надзорен орган по защита на данните (ЕНОЗД) (6). Следователно ЕНОЗД упражнява надзор върху Комисията, а националните органи за защита на данните — върху другите ползватели на ССОЗП.
      5.   КОЙ КАКЪВ Е В ССОЗП И ВЪПРОСЪТ ЗА ОСЪЩЕСТВЯВАНЕТО НА СЪВМЕСТЕН КОНТРОЛ
      ССОЗП е красноречив пример за операции по съвместно обработване на данни и съвместен контрол. Докато само компетентните органи в държавите-членки събират, записват, правят публично достъпни и обменят лични данни, Комисията носи отговорност за съхраняването на тези данни на нейните сървъри и за изтриването им от тях. Комисията няма достъп до тези лични данни, но е считана за системен администратор и оператор на системата.
      Следователно разпределянето на различните задачи и отговорности между Комисията и държавите-членки може да бъде обобщено както следва:

                  —

                  всеки компетентен орган изпълнява функцията на администратор на данни по отношение на извършваните от него дейности по обработване на данните;

                  —

                  Комисията не се явява ползвател на системата, а неин оператор, отговорен преди всичко за поддръжката и сигурността на архитектурата на системата. Въпреки това Комисията има достъп и до сигналите, обратната информация и информацията, свързана с други случаи (7). Целта на достъпа на Комисията е да извършва наблюдение на прилагането на регламента за СОЗП и на законодателството за защита на потребителите, изброено в приложението към регламента за СОЗП, и да събира статистическа информация във връзка с изпълнението на тези задължения. Комисията обаче няма достъп до информацията, съдържаща се в искания за взаимна помощ и прилагане на законодателството, тъй като те се адресират само към компетентните органи на държавите-членки, работещи по въпросния конкретен случай. Въпреки това регламентът за СОЗП предвижда възможност Комисията да подпомага компетентните органи при някои спорове (8) и да бъде поканена да участва в координирано разследване, което включва повече от две държави-членки (9);

                  —

                  участниците в ССОЗП си поделят отговорността по отношение на законосъобразността на обработването, предоставянето на информация и правата на достъп, възражение и поправяне;

                  —

                  Комисията и компетентните органи в ролята им на администратори са индивидуално отговорни за гарантирането на съвместимостта на правилата, свързани с извършваните от тях операции по обработване на данни, с правилата за защита на данните.

            6.   УЧАСТНИЦИ И ПОЛЗВАТЕЛИ НА ССОЗП
      В рамките на ССОЗП съществуват различни профили за достъп: достъпът до базата данни е ограничен, предоставя се само на посочен поименно компетентен орган (удостоверен ползвател) и не може да бъде прехвърлян. Исканията за достъп до ССОЗП могат да бъдат удовлетворявани, само ако става дума за длъжностни лица, за които Комисията е била уведомена от компетентните органи на държавите-членки. За влизане в системата се изисква потребителско име и парола, които могат да бъдат получени от единната служба за връзка.
      Единствено ползвателите от компетентния орган, към когото е отправено искането, и от компетентен орган заявител имат неограничен достъп до цялата информация, обменяна по даден случай, включително до всички приложени документи в досието в ССОЗП. Единните служби за връзка могат само да виждат най-важната информация по даден случай, която им позволява да определят към кой компетентен орган трябва да се прехвърли съответното искане. Те нямат достъп до поверителните документи, придружаващи дадено искане или сигнал.
      В случаите на прилагане на законодателството между ползвателите във всички компетентни органи, които са били уведомени, тъй като отговарят за нарушените правни актове, се споделя информация от общ характер. Това се прави чрез уведомленията. В тях следва да се прави общо описание на случая и да се избягва включването на лични данни. Могат да съществуват изключения, като името на продавача или доставчика (ако е физическо лице).
      Комисията няма достъп до исканията за информация и прилагане на законодателството или до поверителните документи, но получава уведомленията и сигналите.
      7.   ПРИНЦИПИ НА ЗАЩИТА НА ДАННИТЕ, ПРИЛОЖИМИ КЪМ ОБМЕНА НА ИНФОРМАЦИЯ
      Обработването на лични данни от ползвателите на ССОЗП в държавите-членки може да се осъществява единствено при условията и в съответствие с принципите, установени от директивата за защита на данните. Администраторът на данните е отговорен за гарантирането на спазването на принципите за защита на данните при обработването на лични данни в ССОЗП.
      Следва също да се отбележи, че към ССОЗП се прилагат както правилата за поверителност, така също и тези за защита на данните. Правилата за поверителност и служебната тайна могат да се прилагат по отношение на данните като цяло, докато правилата за защита на данните са ограничени до личните данни.
      Не трябва да се забравя, че ползвателите на ССОЗП в държавите-членки са отговорни за много други операции, свързани с обработването на данни, и че е възможно те да не са експерти в областта на защитата на данните. Спазването на правилата за защита на данните в ССОЗП не трябва да бъде неоправдано усложнявано или да поражда прекалена административна тежест, нито пък е необходимо ССОЗП да бъде система, която е приложима във всички ситуации. Настоящите насоки представляват препоръки за обработването на лични данни и следва да се напомни, че не всички данни, обменяни в рамките на ССОЗП, са лични данни.
      Преди всяко въвеждане на информация в ССОЗП длъжностните лица от органите, отговарящи за прилагане на законодателството, трябва да преценят дали личните данни, които ще се изпращат, са абсолютно необходими за постигане на целите на ефективното сътрудничество, и да вземат предвид на кого се изпращат те. Длъжностните лица от органите, отговарящи за прилагане на законодателството, трябва да си зададат въпроса дали получателят се нуждае на всяка цена от тази информация за целите на сигнала или искането за взаимна помощ.
      Посоченият по-долу списък от основни принципи за защита на данните има за цел да подпомогне длъжностните лица от органите, отговарящи за прилагане на законодателството, които разполагат с достъп до ССОЗП, да извършват преценка във всеки отделен случай дали правилата за защита на данните, свързани с обработването на лични данни, се спазват всеки път, когато те обработват лични данни в рамките на системата. Длъжностните лица от органите, отговарящи за прилагане на законодателството, следва също да имат предвид, че изключения и ограничения по отношение на прилагането на изброените по-долу принципи за защита на данните могат да съществуват и на национално равнище, така че е препоръчително те да се консултират със своите националните органи за защита на данните (10).

         Кои принципи за защита на данните трябва да се спазват?

      Общите принципи за защита на данните, които трябва да се имат предвид, преди да започне обработването на каквито и да е лични данни, са изведени от директивата за защита на данните. Тъй като посочената директива е транспонирана в националното законодателство, на служителите, работещи по отделните случаи, се напомня да се консултират със своите национални надзорни органи по защита на данните по отношение на прилагането на изброените по-долу принципи и се препоръчва да бъде проверено дали по отношение на прилагането на тези принципи съществуват някакви изключения или ограничения.

         Принцип на прозрачност

      Съгласно директивата за защита на данните съответното физическо лице има право да бъде информирано, когато неговите данни са предмет на обработване. Администраторът е длъжен да предостави своето име и адрес, целта на обработването, получателите на данните и всяка друга информация, изисквана за гарантиране на справедливата обработка на данните (11).
      Данните могат да бъдат обработвани само при следните обстоятелства (12):

                  —

                  когато съответното физическо лице е дало своето съгласие за това;

                  —

                  когато обработването е необходимо за изпълнението на договор или за сключването на договор;

                  —

                  когато обработването е необходимо за спазването на правно задължение;

                  —

                  когато обработването е необходимо, за да бъдат защитени жизненоважни интереси на съответното физическо лице;

                  —

                  обработването е необходимо за изпълнението на задача, която се осъществява в обществен интерес или при упражняване на официалните правомощия, които са предоставени на администратора или на трето лице, на което се разкриват данните;

                  —

                  обработването е необходимо за целите на законните интереси, преследвани от администратора или от третото лице или лица, на което(които) се разкриват данните.

         Принцип на законност и справедливост

      Личните данни не могат да се събират и обработват по несправедлив или незаконен начин, нито пък да се използват за цели, които са несъвместими с установените в регламента за СОЗП цели. За да бъде обработването законно, служителите, работещи по отделните случаи, трябва да се уверят, че разполагат с ясни мотиви, обосноваващи необходимостта от такова обработване. Обработването трябва да бъде провеждано за постигане на конкретни, изрично указани и законни цели и данните не могат да бъдат допълнително обработвани по начин, несъвместим с тези цели (13). Това може да бъде предвидено само в регламента за СОЗП.
      За да бъде обработването справедливо, съответното физическо лице трябва да бъде информирано за целите, за които ще се обработват неговите данни, и за наличието на право на достъп, поправяне и възражение.

         Принцип на пропорционалност, точност и срокове на съхранение

      Информацията трябва да бъде пропорционална, адекватна, относима и да не е прекомерна спрямо целите, за които се събира и/или обработва допълнително. Данните трябва да бъдат точни и при необходимост актуализирани; трябва да се предприема всяка разумна стъпка, за да се гарантира, че данните, които са неточни или непълни с оглед на целите, за които са били събрани или за които се обработват допълнително, се заличават или поправят; личните данни е необходимо да се съхраняват във формат, който дава възможност за идентифициране на съответните физически лица за срок, който не превишава времето, необходимо за постигане на целите, за които тези данни са били събрани или обработени. Необходимо е да бъдат предвидени подходящи гаранции за личните данни, съхранявани за по-дълги срокове за исторически, статистически или научни цели.
      Служителите, работещи по отделните случаи, трябва да преценят дали информацията, която обработват, е абсолютно необходима за постигане на съответните цели.

         Принцип на ограничаване на целите

      Личните данни трябва да бъдат събирани за конкретни, изрично указани и законосъобразни цели и да не бъдат допълнително обработвани по несъвместим с тези цели начин, като съответното физическо лице трябва да бъде уведомено за тях. Служителите, работещи по отделните случаи, следва за обработват лични данни, само когато е налице ясна цел това да бъде извършено, тоест когато в регламента за СОЗП съществуват правни основания, обосноваващи тяхното прехвърляне.

         Права на достъп

      Съответните физически лица имат право съгласно директивата за защита на данните (14) да бъдат информирани, че техните данни са предмет на обработване, какви са целите на това обработване, кои са получателите на данните и че разполагат с конкретни права, тоест с правото на информация и поправяне. Съответното физическо лице има право на достъп до всички обработвани данни относно него. То има право също така да поиска поправяне, заличаване или блокиране на данните, които са непълни, неточни или не са обработени в съответствие с правилата за защитата на данните (15).

         Чувствителни данни

      Забранено е обработването на данни, разкриващи расов или етнически произход, политически възгледи, религиозни или философски убеждения, членство в профсъюзни организации, както и на данни, свързани със здравословното състояние, сексуалния живот, закононарушения и наказателни присъди. Въпреки това в директивата за защита на данните (16) се предвиждат някои изключения от това правило, при които чувствителни данни могат да бъдат обработвани при определени условия (17). Тъй като ползвателите на ССОЗП могат да се окажат в положение, при което боравят с чувствителни данни (18), се препоръчва към такива данни да се подхожда предпазливо. На ползвателите на ССОЗП се препоръчва да се консултират със своя национален орган за защита на данните за това дали се прилагат дерогации по отношение на обработването на чувствителни данни.

         Изключения

      В контекста на предотвратяването, разследването, разкриването и преследването на престъпления се допускат някои изключения от директивата за защита на данните. На служителите, работещи по отделните случаи, се препоръчва да направят справка с националното законодателство, за да преценят дали подобни изключения са възможни и до каква степен (19). В случай че се прилагат подобни изключения, е препоръчително те да са ясно посочени в декларациите относно поверителното третиране на личните данни на всеки компетентен орган.

         Прилагане на принципите за защита на данните

      Прилагането на тези принципи за защита на данните при функционирането на ССОЗП води до следните препоръки:

                  1)

                  Използването на ССОЗП следва да бъде строго ограничено до установените в регламента за СОЗП цели. В член 13, параграф 1 от регламента за СОЗП се постановява, че съобщената информация може да се използва само за целите на осигуряване спазването на законите, които защитават интересите на потребителите. Тези законови актове са изброени в приложението към регламента за СОЗП.

                  2)

                  Препоръчително е длъжностните лица от органите, отговарящи за прилагане на законодателството, да използват информацията, получена в рамките на искане за взаимна помощ или сигнал, единствено за целите, свързани с този конкретен случай, при стриктно спазване на законовите изисквания за защита на данните, като извършват оценка ex ante на необходимостта от обработване в контекста на разследвания, провеждани в по-широк обществен интерес.

                  3)

                  В случай на прехвърляне на данни длъжностните лица от органите, отговарящи за прилагане на законодателството, правят преценка във всеки отделен случай кои следва да бъдат получателите на информацията, която ще се обработва.

                  4)

                  Ползвателите на ССОЗП следва внимателно да подбират въпросите, които задават при искането за взаимна помощ, като не трябва да искат повече данни от необходимото. В този случай не става дума само за спазване на принципите на качеството на данните, но също и за намаляване на административната тежест.

                  5)

                  В директивата за защита на данните (20) се изисква личните данни да бъдат точни и актуализирани. Препоръчително е компетентният орган, който е предоставил информацията, да допринася за това, като гарантира точността на данните, съхранявани в ССОЗП. В ССОЗП бе добавена възможността за показване на изскачащи съобщения, които периодично да напомнят на служителите, работещи по отделните случаи, да проверяват дали личните данни са точни и актуализирани.

                  6)

                  Един практически начин съответните физически лица да бъдат информирани за техните права, е чрез публикуване на уебстраница с подробно уведомление относно поверителното третиране на личните данни. Препоръчително е всеки компетентен орган да публикува на своя уебсайт уебстраница с уведомление относно поверителното третиране на личните данни. Всяко уведомление относно поверителното третиране на личните данни следва да бъде в съответствие с всички задължения за информиране, установени от директивата за защита на данните, да включва препратка към уебстраницата на Комисията с уведомлението относно неприкосновеността на личния живот и следва да предоставя допълнителни подробности, включително данни за контакт с въпросния компетентен орган, както и всички национални ограничения на правото на достъп или информация. Всички участващи администратори на данни отговарят за публикуването на уведомленията относно поверителното третиране на личните данни.

                  7)

                  Съответните физически лица могат да поискат достъп, поправяне и заличаване на техните лични данни от повече от един източник. Въпреки че всеки компетентен орган е отговорен, като администратор на данни, за извършваните от него операции по обработване на данни, целта следва да бъде предоставянето на координиран отговор на исканията, свързани със случаи с трансграничен характер. Препоръчително е в такива случаи компетентните органи да информират останалите съответни компетентни органи за получаването на искането.
                  Когато компетентен орган счита, че удовлетворяването на искане може да повлияе на разследване или на процедура по прилагане на законодателството, осъществявани от други компетентни органи, той следва да поиска становището на последните, преди да удовлетвори искането.
                  Съответните физически лица могат също да отправят своето искане към Комисията. Комисията може да удовлетвори само искане за данни, до които има достъп. При получаване на искане Комисията следва да извърши консултация с предоставилия информацията компетентен орган. Ако не бъдат повдигнати възражения или ако компетентният орган не отговори в разумен срок, Комисията може да реши дали да удовлетвори искането въз основа на регламента за защита на данните. Комисията следва също така да потърси становището на компетентните органи, чиито дейности по разследване или прилагане на законодателството могат да бъдат изложени на риск в резултат от удовлетворяване на искането. Комисията следва да проучи дали включването на допълнителни технически функции в ССОЗП ще улесни този обмен.

                  8)

                  В Решение 2007/76/ЕО за прилагане на СОЗП се предвижда създаването в ССОЗП на полета за данни за имената на управителите на дружества. Длъжностните лица от органите, отговарящи за прилагане на законодателството, трябва да преценят дали включването на този тип лични данни е необходимо за разрешаването на случая. Преди всяко въвеждане на информация в ССОЗП и преди изпращането на сигнал или искане за взаимна помощ до друг компетентен орган трябва да се направи преценка за всеки отделен случай дали е необходимо да се включва името на управителя на дружеството в определените за това полета за данни.

                  9)

                  В Решение 2007/76/ЕО за прилагане на СОЗП се изисква компетентният орган, който въвежда информация, искания за прилагане на законодателството или сигнали, да посочва дали информацията трябва да бъде третирана като поверителна. Това трябва да бъде извършвано за всеки отделен случай. Също така когато органът, към когото е отправено искането, предоставя информация, трябва да посочва дали е необходимо информацията да бъде третирана като поверителна. В ССОЗП има възможност за въвеждане на стойност по подразбиране, когато ползвателите на ССОЗП трябва изрично да предоставят достъп до документи, като премахнат отметката за поверителния характер.

            8.   СОЗП И ЗАЩИТАТА НА ДАННИТЕ

         Среда, съобразена със защитата на данни

      ССОЗП е проектирана, като са взети предвид изискванията на законодателството за защита на данните:

                  —

                  ССОЗР използва мрежата s-TESTA (secured Trans European Services for Telematics between Administrations), което означава защитени трансевропейски телематични услуги между администрациите. Тя предлага управляема, надеждна и сигурна общоевропейска комуникационна платформа за европейските и национални администрации. Мрежата s-TESTA се основава на специално предназначена за тази цел частна инфраструктура, която е напълно отделена от интернет. В проекта на системата са включени подходящи мерки за сигурност за осигуряване на възможно най-добра защита на мрежата. Мрежата подлежи на акредитация по отношение на сигурността, за да стане подходяща за предаване на класифицирана информация на ниво „само за служебно ползване в ЕС“ (EU Restricted).

                  —

                  Въведени са редица функции от технически характер: надеждни и персонализирани пароли за уведомяване на компетентните длъжностни лица в определените органи; използване на защитена мрежа s-TESTA, изскачащи съобщения, които напомнят на служителите, работещи по отделните случаи, че трябва да вземат предвид правилата за защита на данните, когато обработват лични данни, създаване на различни потребителски профили, които предоставят различна степен на достъп до информацията в зависимост от изпълняваната роля от ползвателя (компетентен орган, единна служба за връзка или Комисията), възможност за ограничаване на достъпа до документи, чрез обозначаването им като поверителни, и съобщението на началната страница на ССОЗП, което насочва към правилата за защита на данните.

                  —

                  Правила за прилагане (21), които обхващат ключовите аспекти за гарантиране на спазването на правилата за защита на данните: ясни правила относно заличаването на данни (каква информация да се заличава, как и кога да се заличават данни); принципи, определящи видовете достъп до информацията (само пряко засегнатите компетентни органи имат неограничен достъп, а останалите имат само достъп до информация от общ характер).

                  —

                  Насоки за работа (22), които доизясняват какво трябва да се взема предвид при попълване на различните полета за данни, и интегриране на настоящите насоки (23).

                  —

                  Годишни прегледи, за да се гарантира, че компетентните органи проверяват точността на личните данни (планира се въвеждането на маркиране, но то все още не се прилага) както и че разглеждането на случаите е прекратено и/или те са заличени, както е предвидено в правилата, целящи да гарантират, че няма забравени случаи. Комисията организира редовно с държавите-членки систематичен преглед на случаите, които са били в процес на разглеждане за срок, значително по-дълъг от средния срок на разглеждане на случаите.

                  —

                  Автоматично заличаване на случаите на взаимна помощ 5 години след приключване на случая, както се изисква от регламента за защита на данните.

                  —

                  ССОЗП е развиващо се компютърно приложение, което цели да способства за защитата на данните. Много предпазни механизми вече са вградени в архитектурата на системата, описана по-горе. Комисията възнамерява да продължи да работи по допълнителни подобрения в съответствие с изискванията.

         Някои допълнителни насоки

         Колко дълго следва да се съхранява информация за всеки отделен случай и кога той следва да бъде приключен и заличен?

      Единствено Комисията може да заличава информация от ССОЗП (24), като тя прави това обикновено по искане на компетентен орган. Когато отправя подобно искане, компетентният орган трябва да посочи основанията за исканото заличаване. Единственото изключение е свързано с исканията за прилагане на законодателството. Те се заличават автоматично от Комисията 5 години след приключването на случая от страна на органа заявител.
      Установени са правила с определени срокове за гарантиране на заличаването на данните, които вече не са необходими, са неточни, за които се докаже, че за събирането им липсва основание и/или са съхранявани през предвидените максимални срокове за това.

         Защо е установен 5-годишен срок за съхранението на данни?

      Срокът на съхранение има за цел да се улесни сътрудничеството между публичните органи, отговорни за прилагането на законодателствата за защита на интересите на потребителите при справяне с вътреобщностни нарушения и да се спомогне за ефективното функциониране на вътрешния пазар, за качественото и последователното прилагане на законодателствата за защита на интересите на потребителите, за наблюдението на защитата на икономическите интереси на потребителите и да се спомогне за постигане на по-високи стандарти и последователност на прилагането на законодателството. По време на периода на съхранение оправомощените длъжностни лица от органите, отговарящи за прилагане на законодателството, работещи за компетентен орган, който първоначално се е занимавал с определен случай, могат да правят справки с досието, за да се установят връзки с възможни повторни нарушения, което допринася за по-добро и по-ефективно прилагане на законодателството.

         Каква информация може да бъде включена в дискусионния форум?

      Дискусионният форум е свързан със ССОЗП и представлява инструмент, предназначен за обмен на информация по въпроси като новите правомощия по прилагане на законодателството и най-добрите практики. По принцип дискусионният форум, който макар и да не се използва често от длъжностните лица от органите, отговарящи за прилагане на законодателството, не следва да служи за обмен на данни, свързани с отделните случаи, и не следва да включва позовавания на лични данни.

         Какъв тип данни могат да бъдат включвани в кратките обобщения и в приложените документи?

      В Решение 2007/76/ЕО за прилагане на СОЗП се предвижда наличието на поле за данни „приложени документи“ в случай на сигнали и информация, както и на искания за прилагане на законодателството. Кратките обобщения представляват полета, в които следва да се направи описание на нарушението. Препоръчително е в кратките обобщения да не се включват лични данни, тъй като целта на това поле за данни е предоставяне на общо описание на нарушението. Личните данни в приложените документи, които не са абсолютно необходими, следва да бъдат почернени или заличени.

         Както се има предвид с израза „основателно съмнение“ за извършване на нарушение?

      Основателното съмнение трябва да бъде тълкувано в съответствие с националното законодателство. Въпреки това е препоръчително предполагаемите нарушения да бъдат включени в ССОЗП само ако са налице доказателства, че има нарушение или че е вероятно такова да възникне.

         Какво е положението по отношение на прехвърлянията на данни към трети държави?

      В регламента за СОЗП (25) се предвижда, че информацията, съобщена съгласно регламента за СОЗП, може също така да бъде съобщена на орган на трета държава от държава-членка, която е сключила двустранно споразумение за помощ, при условие че е получено съгласието на компетентния орган, който първоначално е предал информацията, и са спазени разпоредбите за защита на данните.
      Препоръчително е при липсата на международно споразумение на Европейския съюз с трета държава за мерки за взаимна помощ и сътрудничество (26), всяко двустранно споразумение за помощ с дадена трета държава да предоставя подходящи гаранции за защита на данните и за него да се уведомяват съответните надзорни органи по защита на данните, така че да може да се осъществява предварителна проверка, освен ако Комисията установи, че третата държава осигурява подходящо равнище на защита на личните данни, прехвърляни от Съюза в съответствие с член 25 от директивата за защита на данните.

         (1)  Член 2, буква а).

         (2)  Следва да се отбележи, че принципите на защита на данните се прилагат както към данните, съхранявани в електронен вид, така и към данните, съхранявани на хартиен носител.

         (3)  За специфичните правила относно заличаването вж. Решение 2007/76/ЕО и „Мрежата за сътрудничество в областта на защитата на потребителите: насоки за работа“.

         (4)  Директива 95/46/ЕО.

         (5)  Регламент (ЕО) № 45/2001.

         (6)  http://www.edps.europa.eu/EDPSWEB/edps/EDPS.

         (7)  Членове 8, 9 и 15 от регламента за СОЗП (Регламент (ЕО) № 2006/2004).

         (8)  Член 8, параграф 5 от регламента за СОЗП (Регламент (ЕО) № 2006/2004).

         (9)  Член 9 от регламента за СОЗП (Регламент (ЕО) № 2006/2004).

         (10)  Член 11, параграф 2 и член 13 от Директива 95/46/ЕО.

         (11)  Членове 10 и 11 от Директива 95/46/ЕО.

         (12)  Член 7 от Директива 95/46/ЕО.

         (13)  Член 6, параграф 1, буква б) от Директива 95/46/ЕО.

         (14)  Членове 10, 11 и 12 от Директива 95/46/ЕО.

         (15)  Член 12 от Директива 95/46/ЕО.

         (16)  Член 8, параграф 2 от Директива 95/46/ЕО.

         (17)  Член 8 от Директива 95/46/ЕО.

         (18)  Глава 4 от приложението към Директива 2007/76/ЕО.

         (19)  Становище 6/2007 по въпросите на защитата на данните във връзка със Системата за сътрудничество в областта на защитата на потребителите (ССОЗП) 01910/2007/EN — WP 130 — прието на 21 септември 2007 г., стр. 24—26.

         (20)  Член 6, параграф 1, буква г) от Директива 95/46/ЕО.

         (21)  Решение 2007/76/ЕО.

         (22)  Мрежата за сътрудничество в областта на защитата на потребителите: насоки за работа — одобрени от Комитета за СОЗП на 8 юни 2010 г.

         (23)  Съдържанието на настоящите насоки ще бъде интегрирано в бъдещите обучения относно ССЗОП.

         (24)  Член 10 от регламента за СОЗП (Регламент (ЕО) № 2006/2004) и глава 2 от приложението към Решение 2007/76/ЕО за прилагане на СОЗП.

         (25)  Член 14, параграф 2 от регламента за СОЗП (Регламент (ЕО) № 2006/2004).

         (26)  Член 18 от регламента за СОЗП (Регламент (ЕО) № 2006/2004).


title: Препоръка на Европейската централна банка от 23 август 2010 година до Съвета на Европейския съюз относно външните одитори на Banca d’Italia (ЕЦБ/2010/11)

text:
               28.8.2010

               BG

               Официален вестник на Европейския съюз

               C 233/1

         ПРЕПОРЪКА НА ЕВРОПЕЙСКАТА ЦЕНТРАЛНА БАНКА
   от 23 август 2010 година
   до Съвета на Европейския съюз относно външните одитори на Banca d’Italia
   (ЕЦБ/2010/11)
   2010/C 233/01
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално член 27.1 от него,
   като има предвид, че:

               (1)

               Отчетите на Европейската централна банка (ЕЦБ) и националните централни банки се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Мандатът на сегашните външни одитори на Banca d’Italia изтече след одита за финансовата 2009 година. Поради това е необходимо да се назначат външни одитори за периода, започващ от финансовата 2010 година.

               (3)

               Banca d’Italia избра PricewaterhouseCoopers SpA за свой външен одитор за финансовите години от 2010 до 2015,

         ПРИЕ НАСТОЯЩАТА ПРЕПОРЪКА:
   Препоръчва се назначаването на PricewaterhouseCoopers SpA за външен одитор на Banca d’Italia за финансовите години от 2010 до 2015.

      Съставено във Франкфурт на Майн на 23 август 2010 година.

            Председател на ЕЦБ

         Jean-Claude TRICHET


title: 2008/455/ЕО: Препоръка на Комисията от 30 май 2008 година относно мерки за намаляване на риска от веществата хромен триокис, амониев дихромат и калиев дихромат (нотифицирано под номер C(2008) 2326) (Текст от значение за ЕИП)

text:
               18.6.2008

               BG

               Официален вестник на Европейския съюз

               L 158/65

      ПРЕПОРЪКА НА КОМИСИЯТА

   от 30 май 2008 година
   относно мерки за намаляване на риска от веществата хромен триокис, амониев дихромат и калиев дихромат
   (нотифицирано под номер C(2008) 2326)
   (текст от значение за ЕИП)
   (2008/455/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕИО) № 793/93 на Съвета от 23 март 1993 г. относно оценка и контрол на рисковете от съществуващите вещества (1), и по-специално член 11, параграф 2 от него,
   като има предвид, че:

               (1)

               В рамките на Регламент (ЕИО) № 793/93 следните вещества са определени като приоритетни вещества за оценка в съответствие с Регламент (ЕО) № 143/97 на Комисията от 27 януари 1997 г. относно третия списък на приоритетни вещества съгласно Регламент (ЕИО) № 793/93 на Съвета (2):

                           —

                           хромен триокис,

                           —

                           амониев дихромат,

                           —

                           калиев дихромат.

               (2)

               Докладващата държава-членка, определена съгласно посочения регламент, извърши дейности по оценка на рисковете за хората и околната среда от тези вещества съгласно Регламент (ЕО) № 1488/94 на Комисията от 28 юни 1994 г. за установяване на принципите за оценка на рисковете за хората и околната среда от съществуващи вещества съгласно Регламент (ЕИО) № 793/93 на Съвета (3) и предложи стратегия за ограничаване на рисковете.

               (3)

               Бяха проведени консултации с Научния комитет по токсичност, екотоксичност и околна среда (SCTEE) и той даде становища по отношение на оценките на рисковете, извършени от докладчика. Становищата бяха публикувани на интернет страницата на научния комитет.

               (4)

               Резултатите от оценката на рисковете и последващите резултати от стратегиите за ограничаване на рисковете са представени в съответното съобщение на Комисията (4).

               (5)

               Въз основа на тази оценка е уместно да се препоръчат някои мерки за ограничаване на рисковете от определени вещества.

               (6)

               Препоръчаните мерки за намаляване на рисковете за работниците следва да бъдат разглеждани в рамките на законодателството за закрила на работниците, за което се смята, че осигурява адекватна рамка за ограничаване до необходимата степен на рисковете от съответните вещества.

               (7)

               Мерките за намаляване на рисковете, предвидени в настоящата препоръка, са в съответствие със становището на комитета, учреден съгласно член 15, параграф 1 от Регламент (ЕИО) № 793/93,

         ПРЕПОРЪЧВА:
   РАЗДЕЛ 1
   ХРОМЕН ТРИОКИС

         (CAS № 1333-82-0; Einecs № 215-607-8)

   АМОНИЕВ ДИХРОМАТ

         (CAS № 7789-09-05; Einecs № 232-143-1)

   КАЛИЕВ ДИХРОМАТ

         (CAS № 7778-50-9; Einecs № 231-906-6)

   Мерки за ограничаване на рисковете за работниците (1) и за околната среда (2, 3, 4, 5, 6)

               1.

               Работодателите, използващи съединения на хром (VI) в производството на пигменти и багрила, в създаването на продукти за третиране на метали, при електролизната метализация и като фиксатори в оцветяването на вълна, следва да вземат под внимание всички специфични за сектора насоки, разработени на национално равнище, които се основават на практическите насоки с незадължителен характер, съставени от Комисията в съответствие с член 12, параграф 2 от Директива 98/24/ЕО на Съвета (5).

               2.

               В разрешенията, издавани в съответствие с Директива 2008/1/ЕО (6), компетентните органи в съответните държави-членки следва да определят условия, допустими нива на емисии или еквивалентни параметри или технически изисквания по отношение на съединенията на хром (VI), за да действат в съответствие с най-добрите налични техники (НДНТ), като отчитат техническите характеристики на разглежданите инсталации, тяхното географско местоположение и условията на местната околна среда.

               3.

               Държавите-членки следва да контролират внимателно прилагането на НДНТ по отношение на съединенията на хром (VI) и да докладват на Комисията за всички значими факти в рамките на обмяната на информация за НДНТ.

               4.

               Местните емисии в околната среда следва, когато е необходимо, да се контролират от национални правила, за да се гарантира, че няма да има рискове за околната среда.

               5.

               Особено по отношение на редукцията на място на съединенията на хром (VI) до дъбилни соли на хром (III), използвани при дъбенето на кожи, се препоръчва в следващото изменение на документа BREF за фабриките за дъбене на кожи да бъдат включени подходящи препратки, за да се покаже, че редукцията на място на съединенията на хром (VI) до дъбилни соли на хром (III) не следва да се разглежда като НДНТ.

               6.

               За водоемите, в които емисиите на хром (VI) могат да доведат до рискове, съответната(ите) държава(и)-членка(и) определя(т) стандарти за качество на околната среда, както и националните мерки за постигане на тези стандарти през 2015 г., в съответствие с Директива 2000/60/ЕО на Европейския парламент и на Съвета (7).

         РАЗДЕЛ 2
   АДРЕСАТИ

               7.

               Адресати на настоящата препоръка са всички сектори, които внасят, произвеждат, транспортират, съхраняват, изготвят препарати или извършват друга обработка, използват, обезвреждат или извличат разглежданите вещества, както и държавите-членки.

      Съставено в Брюксел на 30 май 2008 година.

            За Комисията

         Stavros DIMAS

            Член на Комисията

      (1)  ОВ L 84, 5.4.1993 г., стр. 1. Регламент, изменен с Регламент (ЕО) № 1882/2003 на Европейския парламент и на Съвета (ОВ L 284, 31.10.2003 г., стр. 1).

      (2)  ОВ L 25, 28.1.1997 г., стр. 13.

      (3)  ОВ L 161, 29.6.1994 г., стр. 3.

      (4)  ОВ C 152, 18.6.2008 г., стр. 1.

      (5)  ОВ L 131, 5.5.1998 г., стр. 11. Директива, изменена с Директива 2007/30/ЕО на Европейския парламент и на Съвета (ОВ L 165, 27.6.2007 г., стр. 21).

      (6)  ОВ L 24, 29.1.2008 г., стр. 8.

      (7)  ОВ L 327, 22.12.2000 г., стр. 1. Директива, последно изменена с Директива 2008/32/ЕО (ОВ L 81, 20.3.2008 г., стр. 60).


title: Препоръка на Европейската централна банка от 30 април 2008 година до Съвета на Европейския съюз относно външните одитори на Европейската централна банка (EЦБ/2008/2)

text:
               9.5.2008

               BG

               Официален вестник на Европейския съюз

               C 114/1

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА

   от 30 април 2008 година
   до Съвета на Европейския съюз относно външните одитори на Европейската централна банка
   (EЦБ/2008/2)
   (2008/C 114/01)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално член 27.1 от него,
   като има предвид, че:

               (1)

               Отчетите на Европейската централна банка (ЕЦБ) и на националните централни банки на Евросистемата се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

               (2)

               Мандатът на настоящите външни одитори на ЕЦБ изтече след одита за финансовата 2007 г. Поради това е необходимо да се назначат външни одитори за периода, започващ от финансовата 2008 г.

               (3)

               ЕЦБ избра за свой външен одитор за финансовите години от 2008 до 2012 PricewaterhouseCoopers Aktiengesellschaft Wirtschaftsprüfungsgesellschaft,

         ПРИЕ НАСТОЯЩАТА ПРЕПОРЪКА:
   Препоръчва се назначаването на PricewaterhouseCoopers Aktiengesellschaft Wirtschaftsprüfungsgesellschaft за външен одитор на ЕЦБ за финансовите години от 2008 до 2012.

      Съставено във Франкфурт на Майн на 30 април 2008 година.

            Председател на ЕЦБ

         Jean-Claude TRICHET


title: Препоръка на Европейския съвет за системен риск от 24 март 2016 година за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика (ECCP/2016/3)

text:
               29.4.2016

               BG

               Официален вестник на Европейския съюз

               C 153/1

         ПРЕПОРЪКА НА ЕВРОПЕЙСКИЯ СЪВЕТ ЗА СИСТЕМЕН РИСК
   от 24 март 2016 година
   за изменение на Препоръка ЕССР/2015/2 относно оценката на трансграничните ефекти и доброволната реципрочност за мерките на макропруденциалната политика
   (ECCP/2016/3)
   (2016/C 153/01)
   ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
   като взе предвид Договора за функционирането на Европейския съюз,
   като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3 и членове 16—18 от него,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (2), и по-специално член 458, параграф 8 от него,
   като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (3), и по-специално член 15, параграф 3, буква д) и членове 18—20 от него,
   като има предвид, че:

               (1)

               С оглед на осигуряването на ефективността и последователността на макропруденциалната политика отговорните за нея лица трябва да отдадат дължимото внимание на трансграничните ефекти от мерките на макропруденциалната политика, приети от отделните държави членки, и когато е необходимо, да приемат подходящи реципрочни мерки от макропруденциалната политика, за да предприемат действия във връзка с посочените ефекти.

               (2)

               Рамката на доброволната реципрочност за мерките на макропруденциалната политика, изложена в Препоръка ЕССР/2015/2 на Европейския съвет за системен риск (4), следва да гарантира, че спрямо всички основани на експозиции мерки на макропруденциалната политика, активирани в една държава членка, е приложена реципрочност в другите държави членки.

               (3)

               На фона на настъпилите наскоро законодателни промени в Белгия по отношение на прилагането на надбавката от рисково тегло в размер на 5 процентни пункта съгласно член 458, параграф 2, буква г), подточка vi) от Регламент (ЕС) № 575/2013 спрямо експозициите на кредитните институции, използващи вътрешнорейтингов подход (ВРП), към белгийски ипотечни кредити Генералният съвет на Европейския съвет за системен риск реши да включи белгийската мярка в списъка с мерки на макропруденциалната политика, спрямо които се препоръчва да бъде приложена реципрочност съгласно Препоръка ЕССР/2015/2,

         ПРИЕ НАСТОЯЩАТА ПРЕПОРЪКА:
   РАЗДЕЛ 1

      ИЗМЕНЕНИЯ

   Препоръка ЕССР/2015/2 се изменя, както следва:

               1.

               раздел 1, подпрепоръка В, параграф 1 се заменя със следното:

                           „1.

                           На съответните органи се препоръчва да прилагат реципрочни мерки спрямо мерките на макропруденциалната политика, приети от други съответни органи, за които ЕССР е препоръчал реципрочност. Препоръчва се да бъде прилагана реципрочност спрямо следната мярка:
                           Белгия:

                                       —

                                       надбавка от рисково тегло в размер на 5 процентни пункта, прилагана съгласно член 458, параграф 2, буква г), подточка vi) от Регламент (ЕС) № 575/2013 спрямо експозициите на кредитните институции, използващи вътрешнорейтингов подход, към белгийски ипотечни кредити, описана по-нататък в приложението.“;

               2.

               текстът, изложен в приложението, се добавя като приложение към Препоръка ЕССР/2015/2.

      Съставено във Франкфурт на Майн на 24 март 2016 година.

            Председател на ЕССР

         Mario DRAGHI

      (1)  ОВ L 331, 15.12.2010 г., стр. 1.

      (2)  ОВ L 176, 27.6.2013 г., стр. 1.

      (3)  ОВ C 58, 24.2.2011 г., стр. 4.

      (4)  Препоръка ЕССР/2015/2 на Европейския съвет за системен риск от 15 декември 2015 г. относно оценката на трансграничните ефекти и доброволната реципрочност за мерките на макропруденциалната политика (ОВ C 97, 12.3.2016 г., стр. 9).

      ПРИЛОЖЕНИЕ

            „ПРИЛОЖЕНИЕ

               Белгия

            Надбавка от рисково тегло в размер на 5 процентни пункта, прилагана съгласно член 458, параграф 2, буква г), подточка vi) от Регламент (ЕС) № 575/2013 спрямо експозициите на кредитните институции, използващи вътрешнорейтингов подход (кредитни институции, използващи ВРП), към белгийски ипотечни кредити
            I.   Описание на мярката

                        1.

                        Белгийската мярка представлява увеличение с рисково тегло от 5 процентни пункта, прилагано от кредитните институции, използващи ВРП, към стойността на експозицията им към белгийски ипотечни кредити. По-конкретно рисковото претегляне, изчислено в съответствие с член 154, параграф 3 от Регламент (ЕС) № 575/2013, за експозиции на дребно, обезпечени с жилищни недвижими имоти, разположени в Белгия, се увеличава с 5 процентни пункта. Например рисковото претегляне от 10 процента, прилагано от кредитните институции, използващи ВРП, спрямо белгийски ипотечни кредити, се увеличава на 15 процента.

                  II.   Реципрочност

                        2.

                        В съответствие с член 458, параграф 5 от Регламент (ЕС) № 575/2013 се препоръчва на съответните органи да приложат реципрочност спрямо белгийската мярка по отношение на стойността на експозицията към белгийски ипотечни кредити, отпуснати от разположени в Белгия лицензирани на национално равнище клонове на кредитни институции, използващи ВРП, установени в съответните им юрисдикции. За целите на настоящия параграф се прилага срокът, посочен в подпрепоръка В, параграф 3.

                        3.

                        В случай че не са налице кредитни институции, използващи ВРП, разположени в други държави членки, с клонове, учредени в Белгия, които имат съществени експозиции към белгийския ипотечен пазар, съответните органи могат да решат да не прилагат член 458, параграф 5 от Регламент (ЕС) № 575/2013. В случай че бъде прието ново решение за удължаване срока на прилагане на белгийската мярка съгласно член 458, параграф 9 от Регламент (ЕС) № 575/2013, се препоръчва на съответните органи да преразгледат ситуацията и ако сметнат за необходимо, да приложат реципрочност спрямо белгийската мярка.

                        4.

                        Също така се препоръчва на съответните органи да приложат реципрочност спрямо белгийската мярка за стойността на експозицията към трансгранични белгийски ипотечни кредити, отпуснати пряко от кредитни институции, използващи ВРП, установени в съответните им юрисдикции. В съответствие с подпрепоръка В, параграф 2 се препоръчва на съответните органи да прилагат след консултация с ЕССР мярката по макропруденциална политика на разположение в юрисдикцията им, която има ефект, най-близък до този на горепосочената реципрочност, включително като приемат надзорните мерки и правомощия, посочени в дял VII, глава 2, раздел IV от Директива 2013/36/ЕС. На съответните органи се препоръчва да приемат еквивалентната мярка в рамките на шест месеца.

                        5.

                        В случай че не са налице кредитни институции, използващи ВРП, разположени в други държави членки, със съществени преки трансгранични експозиции към белгийския ипотечен пазар, съответните органи могат да решат да не прилагат реципрочност. В случай че бъде прието ново решение за удължаване срока на прилагане на белгийската мярка съгласно член 458, параграф 9 от Регламент (ЕС) № 575/2013, се препоръчва на съответните органи да преразгледат ситуацията и ако сметнат за необходимо, да приложат реципрочност спрямо белгийската мярка.“.


				|

		52013PC0385

			Препоръка за РЕШЕНИЕ НА СЪВЕТА за отмяна на Решение 2010/286/EС относно наличието на прекомерен дефицит в Италия /* COM/2013/0385 final - 2013/ () */

			   	Препоръка
за
РЕШЕНИЕ
НА СЪВЕТА
за
отмяна на
Решение 2010/286/EС
относно
наличието на
прекомерен
дефицит в
Италия
СЪВЕТЪТ
НА
ЕВРОПЕЙСКИЯ
СЪЮЗ,
като
взе предвид
Договора за
функционирането
на
Европейския
съюз, и
по-специално
член 126,
параграф 12 от
него,
като
взе предвид
препоръката
на Комисията,
като
има предвид,
че:
(1)       С
Решение 2010/286/ЕС
на Съвета от 2
декември 2009 г.[1] след
препоръка на
Комисията бе
установено,
че в Италия е
налице
прекомерен
бюджетен дефицит.
Съветът
отбеляза, че
планираният за
2009 г. дефицит
по
консолидирания
държавен бюджет
(дефицитът на
сектор
„Държавно
управление“)
е бил в
размер на 5,3 %
от БВП, т.е.
надхвърлил е
определената
в Договора
референтна стойност
от 3 % от БВП, а
брутният
консолидиран
държавен
дълг
(брутният
консолидиран
дълг на
сектор
„Държавно
управление“)
се планираше
да достигне
115,1 % от БВП, т.е. над
определената
в Договора
референтна
стойност от
60 % от БВП[2].
(2)       На 2
декември 2009 г. в
съответствие
с член 126, параграф
7 от ДФЕС и
член 3,
параграф 4 от
Регламент
(ЕО) № 1467/97 на
Съвета от 7
юли 1997 г. за
определяне и
изясняване
на
прилагането
на процедурата
при
прекомерен
дефицит[3], по
препоръка на
Комисията
Съветът
отправи
препоръка
към Италия за
преодоляване
на прекомерния
дефицит до
края на 2012 г.
Препоръката
бе публично
оповестена.
(3)       В
съответствие
с член 4 от
приложения
към Договорите
Протокол
относно
процедурата
при
прекомерен
дефицит
Комисията
предоставя
данните за
изпълнението
на процедурата.
Като част от
прилагането
на посочения
протокол
държавите
членки
трябва да
предоставят
данни за бюджетния
си дефицит и
държавния си
дълг, както и
за други
свързани с
тях
показатели два
пъти годишно,
а именно до 1
април и до 1
октомври, в
съответствие
с член 3 от
Регламент (ЕО)
№ 479/2009 от 25 май
2009 г. на Съвета
за прилагане
на Протокола
за процедурата
при
прекомерен
дефицит,
приложен към
Договора за
създаване на
Европейската
общност[4].
(4)       Когато
преценява
дали дадено
решение за наличие
на
прекомерен
дефицит
следва да се отмени,
Съветът
следва да
вземе решение
въз основа на
предоставените
данни. Освен
това дадено
решение за
наличие на
прекомерен
дефицит
следва да се
отмени само ако
прогнозите
на Комисията
сочат, че
дефицитът
няма да
превиши
прага от 3 % от
БВП в рамките
на
прогнозния
период[5].
(5)       Въз
основа на
данните,
предоставени
от Комисията
(Евростат) в
съответствие
с член 14 от
Регламент (ЕО)
№ 479/2009 след
изпращането
от Италия на
данните до 1
април 2013 г., въз
основа на
Програмата
за стабилност
от 2013 г., въз
основа на
прогнозата
на службите
на Комисията
от пролетта
на 2013 г. и въз
основа на оценката
на
допълнителните
мерки, приети
със Законодателен
декрет 54 от 21
май 2013 г. се
налагат
следните
заключения:
–
След
най-високото
равнище от 5,5 %
от БВП през 2009 г.
дефицитът по
консолидирания
държавен
бюджет на
Италия бе
трайно
намален и
достигна 3,0 %
от БВП през
2012 г. – в
определения
от Съвета
срок.
Подобрението
се държеше на
значимите
мерки за
фискална
консолидация,
въпреки че
през 2012 г.
лихвените
разходи като
дял от БВП
бяха с 0,8
процентни
пункта
по-високи в
сравнение с
2009 г., а
структурата
на
икономическата
дейност бе
по-неблагоприятна
от гледна
точка на
данъчните
приходи.
–
Според
Програмата
за
стабилност
за 2013 — 2017 г., приета
от
италианското
правителство
на 10 април 2013 г.
и одобрена от
парламента
на 7 май, се
планира
дефицитът да
намалее леко
до 2,9 % от БВП
през 2013 г. и
след това да
спадне до 1,8 %
от БВП през
2014 г. Въз
основа на
допускане, че
няма да има
промяна в
провежданата
политика,
съгласно
прогнозата
на службите
на Комисията
от пролетта
на 2013 г.
дефицитът ще
бъде 2,9 % от БВП
през 2013 г. и 2,5 %
от БВП през
2014 г. Както в
Програмата
за
стабилност,
така и в
прогнозата
от пролетта е
отразено
въздействието
на Законодателен
декрет 35 от 8
април 2013 г.,
който предвижда
изплащането
на
просрочените
търговски
задължения
на сектор
„Държавно
управление“
към частни
доставчици в
общ размер
40 милиарда
евро (около 2,5 %
от БВП) през 2013 —
2014 г. Макар че
изплащането
на тази сума
води до
съответстващо
нарастване
на
консолидирания
държавен
дълг, то
засяга
дефицита
само в частта,
отнасяща се
до
капиталовите
разходи. В Законодателния
декрет
размерът на
тези плащания
е определен
на 0,5 % от БВП за
2013 г., което води
до
съответстващо
увеличение
на дефицита.
В Декрета е
включена и
предпазна
разпоредба, с
която на
правителството
се разрешава
да отложи
плащането на
просрочените
търговски
задължения,
което води до
повишение на
дефицита, или
да приеме
корективни
мерки, за да
осигури
изпълнението
на бюджетната
цел за 2013 г.
–
Италианският
парламент
официално
одобри
бюджетните
цели,
изложени в
Програмата
за стабилност
от 2013 г., на 7 май.
На 17 май, т.е.
след
прогнозата от
пролетта,
новото
правителство
издаде официална
декларация, с
която
потвърди тези
задължения и
обяви
приемането
на нови мерки
изцяло в
съответствие
с бюджетните
цели от
Програмата
за
стабилност.
Новите мерки
са
определени в
Законодателен
декрет 54,
приет на
същата дата.
Те включват:
–
Спиране
на юнската
вноска на
данъка върху жилищата,
обитавани от
собствениците
им (без луксозните
жилища),
както и върху
селскостопанските
имоти, и
същевременно
поемане на
задължение
от страна на
правителството
за цялостна
преработка
на
законодателството
в областта на
данъчното
облагане на недвижимите
имоти. Чрез
предпазна
разпоредба
се гарантира,
че тази
преработка
ще бъде
изцяло съобразена
с целите за
първичното
бюджетно салдо;
освен това,
ако
реформата с
неутрален
спрямо
бюджета
ефект не бъде
одобрена до края
на август 2013 г.,
спряната
вноска на
имуществения
данък ще
трябва да
бъде платена
до 16
септември.
–
Разширяване
на системата
от добавки
към заплатите
чрез
включване на
работниците,
които не са
обхванати за
2013 г.,
посредством
преразпределение
на наличните
бюджетни средства
над
заделените
във връзка с
реформата на
пазара на
труда от 2012 г.
–
Като
цяло според
разчетите
новите
разпоредби
няма да имат
значително
въздействие върху
дефицита, ако
бъдат
приложени
последователно.
Затова се
очаква
дефицитът да
се задържи
трайно под
референтната
стойност от
3 % от БВП през
прогнозния
период.
–
След
като се
подобри с
близо 2¾
процентни
пункта като
дял от БВП
между 2009 и 2012 г. с
натрупване, структурното
салдо (т.е.
коригираното
спрямо
фазата на
икономическия
цикъл салдо
минус
еднократните
и временните
мерки) се предвижда
отново да се
подобри с около
1 процентен
пункт през
2013 г. (до около ‑½ %
от БВП) и леко
да се влоши
през 2014 г. при
допускане, че
няма да има
промяна в
провежданата
политика.
–
Съотношението
на дълга към
БВП нарасна с
10,6 процентни
пункта между
2009 и 2012 г.,
достигайки 127 %,
което се
дължеше и на
приноса на
Италия към финансовата
помощ за
държави
членки от еврозоната.
Тъй като
цикличните
условия остават
неблагоприятни,
се предвижда
консолидираният
държавен
дълг да
нарасне до 131,4 %
от БВП през
2013 г. и до 132,2 %
през 2014 г., в т.ч.
поради
изплащането
на
просрочени
търговски
задължения в
размер на 2,5 %
от БВП, планирано
за 2013 — 2014 г.
(6)       Съветът
напомня, че
от 2013 г. насам
(годината след
коригирането
на
прекомерния
дефицит) Италия
следва да
напредва към
постигането
на средносрочната
цел с
подходящ
темп, в т.ч. спазвайки
индикативния
размер на
разходите, и
да постигне
достатъчен
напредък към
спазването
на критерия
за дълга по
член 2, параграф
1а от
Регламент
(ЕО) № 1467/97 на
Съвета от 7 юли
1997 г. за
определяне и
изясняване
на
прилагането
на
процедурата
при прекомерен
дефицит.
(7)       Съгласно
член 126,
параграф 12 от
Договора
решението на
Съвета за
наличието на
прекомерен
дефицит се
отменя,
когато по
мнение на Съвета
прекомерният
дефицит в
съответната
държава
членка е бил коригиран.

(8)       Съветът
смята, че
прекомерният
бюджетен дефицит
в Италия е
бил
коригиран и
затова Решение
2010/286/ЕС следва
да бъде
отменено,
ПРИЕ
НАСТОЯЩОТО
РЕШЕНИЕ:
Член 1
От
направената
цялостна
оценка е
видно, че прекомерният
бюджетен
дефицит в
Италия е
коригиран.
Член 2
С
настоящото
решение се
отменя
Решение 2010/286/EС.
Член 3
Адресат
на
настоящото
решение е
Италианската
република.
Съставено
в Брюксел на […]
година.
                                                                       За
Съвета
                                                                       Председател
[1]               ОВ L 125,
21.5.2010 г., стр. 40.
[2]               Данните
за дефицита
по консолидирания
държавен
бюджет и за
консолидирания
държавен
дълг за 2009 г.
впоследствие
бяха
коригирани —
съответно на
5,5% и 116,4% от БВП.
[3]               ОВ L 209,
2.8.1997 г., стр. 6.
[4]               ОВ L 145,
10.6.2009 г., стр. 1.
[5]               Съгласно
„Подробните
указания за
изпълнението
на Пакта за
стабилност и
растеж и
насоките
относно
формата и
съдържанието
на програмите
за
стабилност и
за
конвергенция“
от 3 септември
2012 г. Вж:
http://ec.europa.eu/economy_finance/economic_governance/sgp/pdf/coc/code_of_conduct_en.pdf


title: 2010/104/ЕС: Препоръка на Съвета от 16 февруари 2010 година относно освобождаване на Комисията от отговорност във връзка с изпълнението на операциите на Европейския фонд за развитие (Десети ЕФР) за финансовата 2008 година

text:
               20.2.2010

               BG

               Официален вестник на Европейския съюз

               L 45/17

         ПРЕПОРЪКА НА СЪВЕТА
   от 16 февруари 2010 година
   относно освобождаване на Комисията от отговорност във връзка с изпълнението на операциите на Европейския фонд за развитие (Десети ЕФР) за финансовата 2008 година
   (2010/104/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство АКТБ—ЕО, подписано в Котону на 23 юни 2000 г. (1), изменено със споразумението, подписано в Люксембург на 25 юни 2005 г. (2),
   като взе предвид Вътрешното споразумение (3) между представителите на правителствата на държавите-членки, заседаващи в рамките на Съвета, относно финансирането на помощта на Общността в рамките на многогодишната финансова рамка за периода 2008—2013 г. в съответствие със Споразумението за партньорство АКТБ—ЕО, наричано по-нататък „Вътрешното споразумение“, за създаване, наред с другото, на Десетия европейски фонд за развитие (Десети ЕФР), и по-специално член 11, параграф 8 от него,
   като взе предвид Финансовия регламент от 18 февруари 2008 г., приложим за Десетия европейски фонд за развитие (4), и по-специално членове 142—144 от него,
   като разгледа приходните и разходните сметки и счетоводния баланс за операциите на Десетия ЕФР към 31 декември 2008 г. и доклада на Сметната палата за финансовата 2008 година, заедно с отговорите на Комисията (5),
   като има предвид, че:

               (1)

               Съгласно член 11, параграф 8 от Вътрешното споразумение Европейският парламент освобождава Комисията от отговорност за финансовото управление на Десетия ЕФР по препоръка на Съвета.

               (2)

               Цялостното изпълнение на операциите на Десетия ЕФР през финансовата 2008 година от страна на Комисията е удовлетворително,

         ПРЕПОРЪЧВА на Европейския парламент да освободи Комисията от отговорност във връзка с изпълнението на операциите на Десетия ЕФР за финансовата 2008 година.

      Съставено в Брюксел на 16 февруари 2010 година.

            За Съвета

            Председател

         E. SALGADO

      (1)  ОВ L 317, 15.12.2000 г., стр. 3.

      (2)  ОВ L 287, 28.10.2005 г., стр. 4.

      (3)  ОВ L 247, 9.9.2006 г., стр. 32.

      (4)  ОВ L 78, 19.3.2008 г., стр. 1.

      (5)  ОВ C 269, 10.11.2009 г., стр. 257.


title: Препоръка на Съвета от 10 юли 2012 година относно националната програма за реформи на Испания за 2012 г. и съдържаща становище на Съвета относно програмата за стабилност на Испания за периода 2012—2015 г.

text:
               24.7.2012

               BG

               Официален вестник на Европейския съюз

               C 219/81

         ПРЕПОРЪКА НА СЪВЕТА
   от 10 юли 2012 година
   относно националната програма за реформи на Испания за 2012 г. и съдържаща становище на Съвета относно програмата за стабилност на Испания за периода 2012—2015 г.
   2012/C 219/24
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
   като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (2), и по-специално член 6, параграф 1 от него,
   като взе предвид препоръките на Европейската комисия,
   като взе предвид заключенията на Европейския съвет,
   като взе предвид становището на Комитета по заетостта,
   след консултации с Икономическия и финансов комитет,
   като има предвид, че:

               (1)

               На 26 март 2010 г. Европейският съвет постигна съгласие по предложението на Европейската комисия да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическите политики, която стратегия е съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 13 юли 2010 г. Съветът прие препоръка относно общите насоки за икономическите политики на държавите членки и на Съюза (за периода 2010—2014 г.), а на 21 октомври 2010 г. прие решение относно насоки за политиките за заетост на държавите-членки (3), като двата акта заедно представляват т. нар. „интегрирани насоки“. Държавите членки бяха приканени да се съобразят с интегрираните насоки при провеждането на националната си икономическа политика и политика по заетостта.

               (3)

               На 12 юли 2011 г. Съветът прие препоръка (4) относно националната програма за реформи на Испания за 2011 г. и даде становището си относно актуализираната програма за стабилност на Испания за периода 2011—2014 г.

               (4)

               На 23 ноември 2011 г. Комисията прие втория годишен обзор на растежа, с което постави началото на втория европейски семестър за предварително и интегрирано координиране на политиката, залегнало в стратегията „Европа 2020“. Въз основа на Регламент (ЕС) № 1176/2011 на 14 февруари 2012 г. Комисията прие Доклад за механизма за предупреждение, в който беше посочено, че Испания ще бъде една от държавите членки, за които ще се извърши задълбочен преглед.

               (5)

               На 1 декември 2011 г. Съветът прие заключения, в които Комитетът за социална закрила, в сътрудничество с Комитета по заетостта и с други комитети, се призовава да представи вижданията си относно действията, които се препоръчват в рамките на цикъла политики „Европа 2020“. Тези виждания се включват в становището на Комитета по заетостта.

               (6)

               Европейският парламент участва надлежно в Европейския семестър в съответствие с Регламент (ЕО) № 1466/97 и на 15 февруари 2012 г. прие Резолюция относно аспектите, свързани със заетостта и социалните въпроси, в Годишния обзор на растежа за 2012 г. и Резолюция относно приноса към Годишния обзор на растежа за 2012 г.

               (7)

               На 2 март 2012 г. Европейският съвет одобри приоритетите, насочени към осигуряване на финансова стабилност, бюджетна консолидация и действия за стимулиране на растежа. Той подчерта необходимостта от продължаване на диференцирана бюджетна консолидация, благоприятстваща растежа, възстановяване на нормалните условия за отпускане на заеми за икономиката, насърчаване на растежа и конкурентоспособността, справяне с безработицата и социалните последици от кризата и модернизиране на публичната администрация.

               (8)

               На 2 март 2012 г. Европейският съвет прикани също държавите членки, участващи в пакта „Евро плюс“, да включат допълнителни ангажименти, съсредоточени върху малко на брой, навременни и измерими реформи, за да бъдат постигнати целите на Пакта.

               (9)

               На 30 април 2012 г. Испания представи своята програма за стабилност, която обхваща периода 2012—2015 г., и своята национална програма за реформи за 2012 г. Двете програми бяха оценени едновременно, за да бъдат отчетени взаимовръзките между тях. В задълбочен преглед по член 5 от Регламент (ЕС) № 1176/2011 Комисията оцени също дали Испания е засегната от макроикономически дисбаланси. В своя задълбочен прегледКомисията заключи, че Испания е засегната от дисбаланси, които не са прекомерни, но изискват да бъдат спешно разгледани.

               (10)

               Съгласно извършената в съответствие с член 5, параграф 1 от Регламент (ЕО) № 1466/97 оценка на програмата за стабилност Съветът счита, че макроикономическият сценарий, въз основа на който е изготвена програмата, е до голяма степен реалистичен за 2012 г., но оптимистичен за периода след това. В прогнозата на службите на Комисията от пролетта на 2012 г. се предвижда растежът на БВП да достигне – 1,8 % през 2012 г. и – 0,3 % през 2013 г. за разлика от прогнозираното в програмата за стабилност — – 1,7 % и 0,2 % съответно. В съответствие с процедурата при прекомерен дефицит (ППД) целта на бюджетната стратегия, очертана в програмата за стабилност, е до 2013 г. дефицитът по консолидирания държавен бюджет да се сведе под референтната стойност от 3 % от БВП посредством преди всичко съкращаване на разходите, но и чрез някои мерки за увеличаване на приходите. Въз основа на (преизчисленото) структурно бюджетно салдо (5) средногодишното подобрение на структурното салдо, предвидено в програмата за стабилност, е 2,6 % от БВП за периода 2011—2013 г., над средното бюджетно подобрение от 1,5 % от БВП за периода 2010—2013 г., препоръчано в рамките на ППД. След коригиране на прекомерния дефицит в програмата за стабилност се потвърждава средносрочната бюджетна цел (СБЦ) за балансирана бюджетна позиция в структурно изражение, която ще бъде почти постигната до 2015 г. със структурен бюджетен дефицит от 0,2 % от БВП. СБЦ отразява адекватно изискванията на Пакта за стабилност и растеж. Предвиденият темп на корекция в структурно изражение в периода 2012—2013 г. представлява достатъчен напредък за постигането на СБЦ, а темпът на нарастване на бюджетните разходи, при отчитане на дискреционните мерки по отношение на приходите, съответства на целевия показател за разходите от Пакта за стабилност и растеж.
               В програмата за стабилност се предвижда съотношението на държавния дълг към БВП да достигне своя връх през 2013 г. и да започне да намалява след това. През 2014 г. и 2015 г. Испания ще бъде в преходен период и плановете, представени в програмата за стабилност, ще гарантират достатъчен напредък по отношение на спазването на целевия показател за намаляване на дълга на Пакта за стабилност и растеж. Изпълнението на плановете за коригиране на дефицита и дълга е изложено на значителни рискове от постигане на по-лоши резултати.
               Макроикономическото развитие може да се окаже по-неблагоприятно от очакваното. Освен това мерките не са достатъчно конкретизирани от 2013 г. нататък. Допълнителен риск за бюджетната стратегия възниква от спазването на бюджетна дисциплина от страна на регионалните правителства, като се има предвид незадоволителното им представяне в последно време, по-голямата уязвимост на приходите от протичащата структурна корекция, несигурното въздействие върху приходите от фискалната амнистия и евентуални други спасителни финансови операции. Въздействието от тези спасителни финансови операции върху дефицита би било еднократно. Строгото прилагане на законодателството за бюджетна стабилност и приемането на строги бюджетни мерки на регионално равнище би намалило рисковете от изоставане на регионално равнище. Поради децентрализирания характер на публичните финанси на Испания от ключово значение е наличието на силна бюджетна и институционална рамка. Съветът приветства намерението на Комисията да представи през следващите седмици цялостна оценка на изпълнението на препоръките на Съвета за коригиране на прекомерния дефицит, като също така се взема под внимание обявеният многогодишен бюджетен план за 2013—2014 г..

               (11)

               През 2011 г. Испания прие пенсионна реформа, която представлява значителна крачка към засилване на дългосрочната устойчивост на публичните финанси. Въпреки това влошаването на икономическите перспективи в Испания ограничава въздействието на реформата върху очакваните публични разходи, свързани със застаряването на населението. Освен това все още е необходимо реформата да бъде допълнена от конкретни мерки за обезпечаване на Глобалната стратегия за заетост на по-възрастните работници за периода 2012—2014 г.

               (12)

               Докато съотношението между данъци и БВП в Испания е сред най-ниските в ЕС, ефективността на данъчната система може да бъде подобрена чрез увеличаване на дела на по-благоприятните за растежа косвени данъци. По-специално има възможност за разширяване на данъчната основа за облагане с ДДС като се преразгледа широкото прилагане на освобождавания и намалени ставки. Също така в испанската данъчна система се наблюдава тенденция в полза на задлъжняването и закупуването на жилище за разлика от наемането, благодарение на приспадането от данъци на лихвата върху ипотеките.

               (13)

               Испания е осъществила значителен напредък по отношение на преструктурирането на своя финансов сектор. Преструктурирането трябва да продължи, за да се гарантира, че всяка нежизнеспособна банка ликвидира, а жизнеспособните банки могат да изпълняват своята функция на доставчик на кредити за реалната икономика, по устойчив начин и без неправомерно нарушаване на конкуренцията. Като се има предвид влошаването на макроикономическите перспективи е възможно да бъде необходимо по-нататъшно укрепване на собствения капитал на банките.

               (14)

               През февруари 2012 г. правителството прие всеобхватна реформа на системата за защита на заетостта и за колективно трудово договаряне, за да се справи с високата безработица и рязката сегментация на пазара на труда. Резултатите от това следва да се наблюдават, по-специално по отношение на промените в заплатите и намаляването на сегментацията. За да се отговори на това предизвикателство в пълна степен, тази реформа следва да бъде допълнена от по-съществено преразглеждане на активните политики за пазара на труда за подобряване на пригодността за заетост и съответствие между работните места и необходимите умения.

               (15)

               За преодоляването на високата безработица в Испания сред младите хора следва незабавно да се приложи Планът за действие за младежта, включително по отношение на договорите за стаж и обучение. Въпреки че Испания предприе мерки за борба с преждевременното напускане на училище, този дял остава висок и крие значителни различия между отделните региони.

               (16)

               Бедността се е увеличила, като през 2010 г. допълнително 1 млн. души са били изправени пред риск от бедност, а детската бедност е обезпокоително висока — 26,2 %. Процентът на бедност сред работещите на временен договор е два пъти по-висок в сравнение с този на работниците на постоянен договор.

               (17)

               В Испания професионалните услуги продължават да бъдат защитени от конкуренция. Реформирането на професионалните услуги би могло да доведе до потенциално увеличение на БВП, тъй като те представляват важен ресурс за другите сектори на икономиката. Особено внимание следва да се отдели на премахването на неоправданите и непропорционалните бариери за някои силно регламентирани професии (например инженери, нотариуси, служители в управлението за регистъра на собствеността, юридически представители). Освен това срокът в Испания за издаване на лиценз за извършване на дейност е най-дългият в Съюза. Липсата на координация между местните, регионалните и националните администрации е довела до изработването на множество правила, често припокриващи се, и до сегментиране на вътрешния пазар на Испания. Корекцията на големите външни дисбаланси изисква улесняване на експортната дейност. Освен това Испания е изправена пред многобройни и комплексни предизвикателства в енергийния сектор, които представляват сериозна пречка за ефективното функциониране на пазарите на стоки и услуги.

               (18)

               Испания пое редица ангажименти в рамките на пакта „Евро плюс“. Тези ангажименти и изпълнението на ангажиментите, поети през 2011 г., се отнасят до насърчаването на заетостта, увеличаването на конкурентоспособността, подобряването на устойчивостта на публичните финанси и засилването на финансовата стабилност. Комисията оцени изпълнението на ангажиментите по пакта „Евро плюс“ и стигна до заключението, че то е частично. Резултатите от тази оценка са взети предвид в препоръките.

               (19)

               В рамките на европейския семестър Комисията направи цялостен анализ на икономическата политика на Испания. Тя извърши оценка на програмата ѝ за стабилност и националната ѝ програма за реформи и представи задълбочен преглед. Тя взе предвид не само тяхното значение за провеждането на устойчива бюджетна и социално-икономическа политика в Испания, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на равнище ЕС към бъдещите решения на държавите членки. Препоръките ѝ в рамките на европейския семестър са изразени в препоръки 1—8 по-долу.

               (20)

               С оглед на тази оценка Съветът разгледа програмата за стабилност, като становището (6) му е изразено по-специално в препоръка 1 по-долу.

               (21)

               С оглед на резултатите от направения от Комисията задълбочен преглед и тази оценка Съветът разгледа националната програма за реформи и програмата за стабилност. Неговите препоръки по член 6 от Регламент (ЕС) № 1176/2011 са изразени по-специално в препоръки 1, 3, 4, 5 и 8 по-долу,

         ПРЕПОРЪЧВА на Испания да предприеме следните действия през периода 2012—2013 г.:

               1.

               Да постигне средногодишно подобрение на структурното бюджетно салдо от над 1,5 % от БВП през периода 2010—2013 г., както се изисква в препоръката на Съвета по ППД, като приложи мерките, приети в бюджета за 2012 г. и като приеме обявения многогодишен бюджетен план за 2013—2014 г. до края на юли 2012 г. Да приеме и да приложи мерки на регионално равнище в съответствие с одобрените планове за ребалансиране и строго да прилага новите разпоредби от законодателството за бюджетна стабилност по отношение на прозрачността и контрола на изпълнението на бюджета, както и да продължи да подобрява своевременността и прецизността на бюджетната отчетност на всички равнища на управление. Да създаде независима фискална институция, която да предоставя анализ и съвети и да осъществява мониторинг на фискалната политика. Да осъществи реформи в публичния сектор с цел повишаване на ефикасността и качеството на публичните разходи на всички равнища на управление.

               2.

               Да направи необходимото при коригирането на фактора за устойчивост, предвиден в неотдавнашната пенсионна реформа, възрастта за пенсиониране да се увеличава в съответствие с очакваната продължителност на живота, както и да подплати Глобалната стратегия за заетост на по-възрастните работници с конкретни мерки за по-нататъшно развитие на обучението през целия живот, подобряване на условията на труд и поощряване на повторното привличане на тази група към трудовия пазар.

               3.

               Да въведе система на данъчно облагане в съответствие с усилията за бюджетна консолидация и в по-голяма подкрепа на растежа, включително преход от облагане на труда към облагане на потреблението и на въздействието върху околната среда. По-специално да предприеме действия във връзка с ниския дял на приходите от ДДС чрез разширяване на данъчната основа за облагане с ДДС. Да осигури по-малка данъчна мотивация за задлъжнялост и придобиване на недвижима собственост (за разлика от наемане на жилище).

               4.

               Да осъществи реформата на финансовия сектор, по-специално като допълни текущото преструктуриране на банковия сектор с действия за справяне с положението на все още слабите институции, да изработи всеобхватна стратегия за ефективно справяне с наследените активи в счетоводните баланси на банките и определи ясна позиция относно финансирането и използването на защитни механизми.

               5.

               Да осъществи реформите на пазара на труда и да предприеме допълнителни мерки за повишаване на ефективността на активните политики за пазара на труда чрез по-доброто им насочване, засилено използване на услуги за обучение, консултации и намиране на съответствие между работните места и необходимите умения, чрез засилване на тяхната връзка с пасивните политики и укрепване на координацията между националните и регионалните обществени служби по заетостта, които да споделят и информация за свободни работни места.

               6.

               Да преразгледа приоритетите за разходи и да преразпредели средства с цел подпомагане на достъпа до финансиране за малки и средни предприятия (МСП), научните изследвания, иновациите и младите хора. Да приложи Плана за действие за младежта, по-специално по отношение на качеството на професионалното обучение и образованието и тяхната съгласуваност с изискванията на пазара на труда, както и да активизира усилията за намаляване на преждевременното напускане на училище и повишаване на участието в професионалното образование и обучение чрез мерки за предотвратяване, намеса и компенсация.

               7.

               Да подобри пригодността за заетост на уязвимите групи в съчетание с ефективни услуги в помощ на децата и семейството с цел да се подобри положението на лицата, изложени на риск от бедност и/или социално изключване, и по този начин да се осигури благосъстоянието на децата.

               8.

               Да вземе допълнителни мерки за отваряне на професионалните услуги, включително силно регламентираните професии, да намали забавянията при получаването на лиценз за осъществяване на дейност и да премахне бариерите за стопанската дейност, произтичащи от припокриващи се и разнородни разпоредби на различни равнища на управление. Да завърши свързването на електропреносните и газопреносните мрежи със съседните държави и да предприеме действия за цялостно справяне с тарифния дефицит в сектора на електроенергията, по-специално чрез подобряване на разходната ефикасност на мрежата за доставка на електроенергия.

      Съставено в Брюксел на 10 юли 2012 година.

            За Съвета

            Председател

         V. SHIARLY

      (1)  ОВ L 209, 2.8.1997 г., стр. 1.

      (2)  ОВ L 306, 23.11.2011 г., стр. 25.

      (3)  Продължават да се прилагат и през 2012 г. с Решение 2012/238/ЕС на Съвета от 26 април 2012 г. относно насоки за политиките за заетост на държавите-членки (ОВ L 119, 4.5.2012 г., стр. 47).

      (4)  ОВ C 212, 19.7.2011 г., стр. 1.

      (5)  Салдо, коригирано спрямо фазата на икономическия цикъл, без еднократните и другите временни мерки, преизчислено от службите на Комисията въз основа на информацията в програмата и с помощта на общоприетата методология.

      (6)  Съгласно член 5, параграф 2 от Регламент (ЕО) № 1466/97.